ร้านส้มตำเจ้าประจำ ทานบ่อยจริงจัง รสชาติไม่เคยตก พิกัดอยู่ชั้น G ของห้างยูเนี่ยนมอลล์ สาขานี้คนแน่นตลอด บางวันรอคิวยาวเหยียด 
เมนูของร้านเน้นอาหารแนวอีสาน ที่ชอบคงจะเป็นเมนูส้มตำที่มีให้เลือกหลากหลายมากๆค่ะ ใครชอบทานส้มตำ ร้านนี้ตอบโจทย์ 

- ตำแหล เมนูซิกเนเจอร์ของร้านค่ะ มากี่ทีก็ต้องสั่ง เป็นส้มตำใส่เส้นขนมจีน มีแคปหมูเคียงมาด้วย ในจานมีส่วนผสมของผักหลายอย่างเลย ได้สุขภาพมากๆ รสชาติจัดจ้านดีค่ะ ทางร้านปรุงรสชาติมากลางๆไม่เผ็ดจนเกินไป ใครทานเผ็ดไม่เก่งทานได้สบาย ส่วนใครชอบเผ็ดสั่งเพิ่มความเผ็ดได้เลยค่ะ (5/5)

- ตับหวาน ตับนุ่ม ละลายในปาก รสชาติจัดจ้าน เผ็ด เปรี้ยว เค็ม ครบรส หอมข้าวคั่วสุดๆ อร่อยค่ะ (5/5)

- ไก่ย่าง รู้สึกจะเป็นไก่อบโอ่งค่ะ กลิ่นหอม เนื้อนุ่ม หนังกรอบ จิ้มกับน้ำจิ้มแจ่วที่ให้มาอร่อยสุดๆ (5/5)

โดยรวมแล้ว ส่วนตัวเป็นคนชอบทานอาหารอีสานอยู่แล้วค่ะ และร้านนี้ค่อนข้างตอบโจทย์ โดยเฉพาะส้มตำที่มีเมนูให้เลือกหลากหลายดี อาหารอย่างอื่นก็อร่อยไม่แพ้กัน ที่สำคัญสะอาด อร่อยและราคาไม่แพง พนักงานบริการรวดเร็วดีค่ะ อาหารออกไวแม้คนจะเยอะก็ตาม